Johnny Rivers

**Johnny Rivers** (oik. **John Henry Ramistella**, s. 7. marraskuuta 1942 New York) on yhdysvaltalainen laulaja-lauluntekijä, kitaristi ja musiikkituottaja. Hän nousi suosioon 1960-luvun puolivälissä esiintyessään Los Angelesin Whisky a Go Go -yökerhossa, jossa hän esitti omia versioitaan muutaman vuoden takaisista rock and roll -kappaleista kuten ”The Seventh Son”, ”Memphis, Tennessee”, ”Maybelline”, ”Mountain of Love” ja ”Moody River”. Niistä monista tuli myös hittilevytyksiä.. 

Johnny Rivers sai vuosien 1964 ja 1977 välillä 17 singlelevytystään myyntitilaston 40 parhaan joukkoon. Hänen tyylinsä kattoi rock and roll -klassikoiden ohella folkin ja bluesin, ja myöhemmin hän vaihtoi tyyliään vielä orkesteroituun soul-vaikutteiseen musiikkiin.

Johnny Rivers syntyi New Yorkissa, mutta muutti perheensä mukana viisivuotiaana Louisianan Baton Rougeen. Hän innostui kitaransoitosta kahdeksanvuotiaana ja teki ensimmäisen levytyksensä 14-vuotiaana high school -koulupoikana. Hän muutti länsirannikolle 1960-luvun alussa, teki levytyksiä pienille levymerkeille ja sai sitten kiinnityksen vasta perustetulle Whisky a Go Go -klubille, jossa hänestä tuli suosikkiesiintyjä. Esityksiä tallennettiin useammalle live-albumille.

Rivers perusti vuonna 1966 oman levymerkin nimeltä Soul City Records. Yksi hänen kiinnittämistään muusikoista oli James Hendricks, jonka kirjoittama ”Summer Rain” nousi hitiksi Riversin esittämänä. Suurimman menestyksen Riversin levymerkille toi The Versatiles, afroamerikkalainen lauluyhtye josta tehtiin viihteellistä soul-tyyliä edustava The 5th Dimension. Se nosti myyntilistoille muun muassa kappaleen ”Up, Up, and Away”, joka sai vuonna 1968 vuoden parhaan levytyksen Grammy-palkinnon, samoin kuin yhtyeen kahta vuotta myöhemmin julkaisema *[[Hair]]*-musikaalisävelmä ”Aquarius / Let the Sun Shine In”, jota Rivers ei enää ollut tuottamassa. 1970-luvun taitteessa Rivers nimittäin myi levymerkkinsä, lopetti myös esiintymiset ja keskittyi omien, entistä ohjelmistoa syvähenkisempien laulujen tekoon ja niiden levytykseen, mutta hänen suosionsa alkoi laskea.

*Helsingin Sanomien* Helena Ylänen kirjoitti vuonna 1971, ettei ole muotiaaltoa, jolla Johnny Rivers ei olisi pyrkinyt ratsastamaan läpimurtonsa jälkeen, löytämättä kuitenkaan omaa tyyliään. Vuoden 1971 albumia *Home Grown* Ylänen luonnehti James Taylor -tyyliseksi maaseutunostalgiaksi. Vuonna 1979 saman lehden Lauri Karvonen kirjoitti arvostelun Riversin varhaisvuosien levytyksiä sisältävästä kokoelmasta mainitsematta sen nimeä. Hänen mielestään Riversin hillitty charmi, rehellisyys ja ”silmiinpistävä sävyisyys” miellyttävät, mutta alkavat pian myös vähän kyllästyttää.

Rivers teki jäähyväiskiertueen 2019, ja toistaiseksi viimeinen esiintyminen oli vuonna 2023 Los Angelesissa.

## Levyalbumeja
*1964: *At the Whiskey-a-Go Go* (live)
*1964: *Here We à Go Go Again!* (live)
*1964: *In Action*
*1965: *Johnny Rivers Rocks the Folk*
*1965: *Meanwhile Back at the Whiskey A-Go-Go* (live)
*1966: *...And I Know You Wanna Dance* (live)
*1966: *Changes*
*1967: *Rewind*
*1967: *Whisky A Go-Go Revisited* (live)
*1968: *Realization*
*1970: *Slim Slo Slider*
*1971: *Home Grown*
*1972: *L.A. Reggae*
*1973: *Blue Suede Shoes*
*1974: *The Road*
*1974: *Rockin' Rivers*
*1974: *Last Boogie in Paris* (live)
*1975: *Help Me, Rhonda*
*1975: *New Lovers and Old Friends*
*1976: *Wild Night*
*1978: *Outside Help*
*1980: *Borrowed Time*
*1983: *Not a Through Street*
*1998: *The Memphis Sun Recordings*
*1998: *Last Train to Memphis*
*2001: *Back at the Whiskey* (live)
*2004: *Reinvention Highway*
*2009: *Shadows on the Moon*

## Lähteet